हे आकांक्षे ! (कविता)
हमर ई कविता मौलिक रूपसँ मैथिलीमे लिखित अछि । ई कविता तहिया लिखल गेल छल जहिया हम कॉलेज ऑफ आयुर्वेदमे (भारती विद्यापीठ, पूना) B. A. M. S. द्वितीय ओ तृतीय वर्षक (2nd & 3rd PROFESSIONAL YEAR) छात्र रही । ताहि समएमे महाविद्यालयक छात्र लोकनिमे EXTRA CO-CURRICULAR ACTIVITY केँ बढ़एबाक लेल "निर्मिती" नामक WALL MAGAZINE पर कविता आदि साहित्यिक कृति लगाओल जाइत छल जकर संयोजिका श्रीमति इण्दापुरकर मैडम (तत्कालीन लेक्चरर आ बादमे विभागाध्यक्ष - शारीर क्रिया विभाग) छलीह । हमहूँ मैथिली कविता लेल प्रस्ताव देल मुदा पाठक आन केओ नञि छलाह तेँ ओकर हिन्दी अनुवाद (स्वयं द्वारा अनुदित) देब स्वीकृत भेल । ताहि अनुदित रचना पर स्पष्ट उल्लेख रहैत छल कि मूल रचना "मैथिली" भाषामे अछि । प्रश्न उठि सकैत अछि कि मैथिली कविता मौलिक छल वा हिन्दी ? तेँ निर्मितीमे देल गेल रचनाक छायाप्रति सेहो संगहि देल जा रहल अछि ।
 हम आपना प्रति उत्तरदायी छी,
तोहर कृत्यक तोंऽऽहींऽ जानए ।
 हम कएलहुँ जे से उचित रहए,
तोहर औचित्य तोंहीं जानए । ।
 अप्पन छवि अपनहि सोझाँमे,
कारी-मलीन नञि बनल रहए ।
 अपनहि समक्ष अप्पन माथा,
लाजेँ बोझिल ने झूकल रहए । ।
 ई प्रीति पुनीत रहए हम्मर,
हम तँऽ बस एतबहि टा बूझल ।
 तोहर प्रदत्त अपमान - गरल,
सेहो अमृत सनि हम बूझल । ।
 सभटा बन्हन आब टूटि चुकल,
भ्रम मोह छोड़ि पाछाँ अएलहुँ ।
 रही दूर स्वयंसँ भटकि गेल,
आपिस फेर अपनाकेँ पओलहुँ । ।
 हे "आकांक्षे" ! हम मुक्त भेलहुँ,
मुइलहुँ ने, तपि कऽ निखड़ल छी,
ओहि हवनकुण्ड केर छायासँ । ।
 * आकांक्षा = इच्छा,
स्पृहा = प्रायः एहेन इच्छासभ जे ककरहु अहं केर तुष्टि लेल होइछ ।
 मैथिली पाक्षिक इण्टरनेट पत्रिका "विदेह" केर 218म अंक (15 जनबरी 2017) (वर्ष 10, मास 109, अंक 218) केर "पद्य" स्तम्भमे प्रकाशित । 